Fra avdelingsdirektør, Avdeling for fagstøtte

 Sakstype: Diskusjonssak

 Saksnr.:

 Møte nr.: 2/2016

 Møtedato: 15.32016

Notatdato: 18.2.2016

 Arkivsaksnr.: 2015/13835

Saksbehandler: Kirsti Margrethe Mortensen

NOTAT

TIL

UNIVERSITETETS STUDIEKOMITE

**Etter- og videreutdanning ved Universitetet i Oslo**

**Bakgrunn**

EVU ble fremmet som sak av UV på møte i Utdanningskomitéen 25. januar 2016. Avdeling for fagstøtte ble i den anledning anmodet om å forberede et bakgrunnsnotat som kan ligge til grunn for diskusjon om EVU i Utdanningskomitéens møte i mars. Notatet bygger på en statusrapport som ble lagt frem for Universitetsstyret i desember 2015, og gir en redegjørelse for erfaringer rundt ulike former for organisering og utfordringer knyttet til EVU-virksomhet ved UiO.

**EVU-tilbud på UiO**

UiOs EVU-tilbud kan deles inn i 4 kategorier:

1. Skreddersydde EVU-tilbud utarbeidet på oppdrag eller mot egenbetaling.
De største satsningene er «IT og ledelse» ved Institutt for informatikk og tilbud for skolesektoren ved MN og UV.

2. Erfaringsbaserte masterprogram.

UiO tilbyr 9 [erfaringsbaserte mastere](http://www.uio.no/studier/evu/erfaringsbasert-master/) innen helsefag, pedagogikk, teologi, jus og journalistikk hvor opptakskravet er nærmere definerte bachelorgrader, samt minimum 2 års relevant yrkeserfaring.

3. Ordinære opptak til [årsenheter](http://www.uio.no/studier/program/) gjennom Samordna opptak.[[1]](#footnote-1)
UiO tilbyr 26 årsenheter, og de er opprettet blant annet for å imøtekomme behovet for å øke undervisningskompetansen til lærerne i skolen.

4. Ordinære opptak til [enkeltemner](http://www.uio.no/studier/opptak/enkeltemner/).

**UiOs erfaringer rundt sentral organisering av EVU**

UiO sentralt har tidligere, gjennom UNIVETT og UiO:Videreutdanning, gitt enhetene tilbud om en administrativ støttetjeneste knyttet til EVU. Det var frivillig for enhetene hvorvidt de ønsket å benytte det sentrale tilbudet. MN og SV (to emner) valgte å bruke UiO:Videreutdanning, mens TF og UV valgte å drifte sine egne tilbud. De andre fakultetene hadde ingen, eller få og sporadiske, EVU-tilbud. Etter en tre-års prøveperiode fra 2011 til 2013 ble UiO:Videreutdanning avviklet basert på følgende erfaringer:

* De instituttene som brukte UiO:Videreutdannings tjenester opplevde ikke selv at de sparte ressurser, da EVU-oppgaver oftest utgjør en prosentdel av stillinger og det var vanskelig å frigjøre kapasitet/stillingshjemler.
* Det var for lavt volum til at UiO:Videreutdanning kunne jobbe fulltid og virkelig profesjonalisere seg.
* Siden kun to fakulteter ønsket å bruke UiO:Videreutdannings tjenester ble det duplisering av kompetanse på alle nivå i organisasjonen, noe som viste seg ikke å være hensiktsmessig.
* UiO har en nærhetsmodell som gjør at mange oppgaver skal ligge desentralt, blant annet eksamensavvikling, fagansvar og økonomi (bidrags- og oppdragsfinansierte aktiviteter). Dette førte til en fragmentert og tungvint arbeidsdeling mellom sentralt nivå og fakultet/institutt.
* Anbudstjenesten DOFFIN som ble ivaretatt gjennom UiO:Videreutdannings abonnement ble sagt opp etter en kost/nytte-vurdering.

I forbindelse med IHR-prosessen ble det konkludert med at EVU skulle være er lokalt anliggende, basert på enhetenes faglige prioriteringer.

**De største utfordringene ved å sette i gang målgrupperettede EVU-tilbud har vist seg å være:**

* De vitenskapelige ansattes undervisningskapasitet. UiO har stor søkning, og våre ordinære studenter etterspør enda tettere oppfølging fra våre vitenskapelige ansatte. EVU blir dermed et overskudds-/ildsjelsanliggende.
* Dårlig samsvar mellom etterspørsel og tilbud. En del av henvendelsene UiO får kommer fra bedrifter som ønsker undervisning i noe annet enn det vi forsker og underviser i.
* Det er tungt arbeid å markedsføre og rekruttere tilstrekkelig antall deltakere til at et kurs går i økonomisk balanse.
* UiO taper anbud fordi høyskoler eller private priser sine tjenester mye billigere.
* UiO har mange og gode «gratis» utdanningstilbud, noe som for mange kan gjøre terskelen for å skulle betale for EVU ved UiO høy.

**Store avtaler**

UiO har et omfattende næringssamarbeid med om lag 400 bedrifter på områder som praksisplasser, forskning og innovasjon, jf [O-sak nr. 5](http://www.uio.no/om/organisasjon/styret/moter/2016/1/) på møtet i Universitetsstyret 9. februar 2016. EVU er normalt ikke en del av dette næringssamarbeidet og blir heller ikke etterspurt. Store avtaler motiveres som regel av interesse for forskning eller innovasjon, og er styrt av intensjonen til avtalepartneren. Selskaper på størrelse med Telenor, Statoil etc organiserer ofte omfattende kompetanseutvikling internt i eget selskap, og er i mindre grad interessert i å kjøpe EVU fra UiO.

**Kompetanse for kvalitet**

Strategien «Kompetanse for kvalitet» er en langvarig, nasjonal satsing på videreutdanning for lærere som er utviklet i et samarbeid mellom KS, arbeidstakerorganisasjonene, lærerutdanningene og KD. Målet er å styrke den faglige og pedagogiske kompetansen hos lærere i grunnskolen og i videregående opplæring.

UiO kan søke om å få tilby kurs innenfor rammen av «Kompetanse for kvalitet», men igjen er man her avhengig av at det enkelte institutt/fakultet ønsker å søke. For studieåret 2016/2017 søkte UiO om å få tilby kurs innen matematikk, naturfag og KRLE, og fikk tilsagn om kurs i matematikk og naturfag.

Fra fagmiljøene er det også gitt uttrykk for at avstanden mellom Utdanningsdirektoratets kravspesifikasjoner og UiOs faglige nivå gjør det problematisk å prioritere denne typen virksomhet.

**Profesjonsforeningene og EVU**

I tillegg til UiOs og UH-sektorens tilbud om etter- og videreutdanning tilbyr også en del store profesjonsforeninger etter- og videreutdanning for sine medlemmer. Dette gjelder spesielt Legeforeningen, Juristforeningen, Tekna og Psykologforeningen. UiO har ingen tradisjon for å ha ansvaret for EVU for disse utdanningsgruppene, skjønt enkelte kurs arrangeres i samarbeid med UiO, eller med forelesere innleid fra UiO.

**Spørsmål til diskusjon**

* Hvilken plass har EVU innenfor fakultetenes faglige prioriteringer?
* Hvordan kan en økning i EVU innpasses i forhold til fakultetenes faglige prioriteringer?
* Er det noe ved dagens organisering som er til hinder for eventuelle ønsker om økt satsing på EVU?

Hanna Ekeli

konstituert avdelingsdirektør

(sign.)

 Kirsti Margrethe Mortensen

 seniorkonsulent

(sign.)

1. «Mobilitetsundersøkelsen» og «Læringsmiljøundersøkelsen» har vist at en høy andel av UiOs studenter selv definerer seg som videreutdanningsstudenter, det vil si at de har en annen fullført utdanning og velger enkeltemner eller årsenheter for å øke egen kompetanse. Fakultetene har i økende grad tilrettelagt for at ordinære emner som er populære for videreutdanningsstudenter er kompatible med arbeidslivet i form av for eksempel undervisning på ettermiddag/kveldstid og digitalisering av undervisningen. [↑](#footnote-ref-1)